*Proiect*



**PARLAMENTUL REPUBLICII MOLDOVA**

L E G E A

privind promovarea utilizării energiei din surse regenerabile

Parlamentul adoptă prezenta lege organică.

Prezenta lege creează cadrul necesar pentru aplicarea Directivei nr. 2009/28/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare şi ulterior de abrogare a Directivelor nr. 2001/77/CE şi nr. 2003/30/CE, publicată în Jurnalul Oficial al Uniunii Europene (JO) nr. L 140/16 din 05.06.2009.

**Capitolul I**

**DISPOZIŢII GENERALE**

**Articolul 1.** Obiectul legii

Prezenta lege are drept scop instituirea unui cadru juridic necesar pentru promovarea utilizării energiei provenite din surse regenerabile. Stabileşte obiectivele naţionale privind ponderea energiei din surse regenerabile în consumul final brut de energie și mecanisme pentru atingerea acestor ținte.

**Articolul** **2.** Domeniul de reglementare

Prezenta lege reglementează:

1. principiile și obiectivele politicii de stat în domeniul energiei din surse regenerabile;
2. administrarea de stat în domeniu;
3. calculul ponderii energiei din surse regenerabile;
4. modalitățile de atingere a obiectivelor naționale în domeniul energiei din surse regenerabile;
5. termenii și condițiile de acces la rețele și funcționarea acestora;
6. modalitățile de asigurare a informării și comunicării cu publicul.

**Articolul** **3.** Noțiuni și definiții

Termenii şi expresiile utilizate în prezenta Lege au următoarele semnificaţie:

***biocarburanți*** – combustibil lichid sau gazos pentru transport, produs din biomasă;

***biocombustibil*** – combustibil solid produs din biomasă prin metode mecanice, termochimice sau biologice, utilizat în scopuri energetice altele decît pentru transport, inclusiv pentru producerea energiei electrice, energiei destinate încălzirii și răcirii;

***biogaz***- combustibil gazos produs din biomasă şi/sau din fracţia biodegradabilă a deşeurilor, care poate fi utilizat în calitate de combustibil pentru producerea energiei, sau purificat pînă la parametrii de calitate a gazelor naturale pentru a fi furnizat în rețelele de gaze naturale;

***biolichide*** - combustibil lichid produs din biomasă utilizat în scopuri energetice altele decît pentru transport, inclusiv pentru producerea energiei electrice, energiei destinate încălzirii și răcirii;

***biomasă***- fracţiune biodegradabilă a produselor, deşeurilor şi reziduurilor de origine biologică din agricultură (inclusiv substanţe vegetale şi animale), din silvicultură și industriile conexe, inclusiv pescuitul şi acvacultura, precum şi fracţiunea biodegradabilă a deşeurilor industriale şi municipale;

***certificat de conformitate -*** document, eliberat în baza regulilor de certificare, care demonstrează veridic faptul că biocarburantul, identificat în mod corespunzător, este conform cu standardele sau cu alte documente normative naționale în vigoare;

***consum final brut de energie*** – produse energetice furnizate în scopuri energetice industriei, transporturilor, sectorului casnic, serviciilor, inclusiv serviciilor publice, agriculturii, silviculturii și pescuitului, inclusiv consumul de energie electrică și termică din sectorul de producere a energiei electrice și termice, precum și pierderile de energie electrică și termică din distribuție și transport;

***energie din surse regenerabile*** - energie din surse regenerabile nefosile, respectiv eoliană, solară, aerotermală, geotermală, energia hidroelectrică, biomasă, gaz de fermentare a deșeurilor, gaz de depozit, gaz provenit din instalațiile de epurare a apelor uzate și biogaz;

***energie electrică din surse regenerabile*** - energie electrică produsă de centralele care utilizează numai surse regenerabile de energie, precum şi energie electrică produsă de centralele hibrid, care utilizează surse regenerabile și convenționale, fiind luată în considerare doar partea de energie electrică produsă din surse regenerabile de energie. Energia electrică produsă în centrale hidroelectrice, din apa pompată anterior în sens ascendent nu este considerată energie electrică din surse regenerabile de energie;

***energie termică*** – formă a energiei care serveşte drept produs/marfă pentru satisfacerea necesităţilor consumătorilor în căldură şi surse energetice (abur, apă fierbinte, apă caldă menajeră);

***energia termică din surse regenerabile*** – energie termică produsă la centralele termice care utilizează numai surse regenerabile de energie, precum şi energia termică produsă la centralele termice hibrid care utilizează surse regenerabile și convenționale, fiind luată în considerare doar partea de energie termică produsă din surse regenerabile de energie;

***energie aerotermală*** *–* energie stocată sub formă de căldură în aerul ambiental;

***energie geotermală*** *–* energie stocată sub formă de căldură sub stratul solid al suprafeţei terestre;

***încălzire centralizată sau răcire centralizată*** - distribuția de energie termică sub formă de abur, apă fierbinte sau lichide răcite, de la o sursă centrală de producție, printr-o rețea, către mai multe clădiri sau locații, în scopul utilizării acesteia pentru încălzirea sau răcirea spațiilor sau în procese de încălzire sau răcire;

***garanţie de origine*** - document care are funcția unică de a furniza unui consumator final dovada că o pondere sau o cantitate de energie dată a fost produsă din surse regenerabile;

***producător de biocarburant*** - persoană juridică care produce şi comercializează biocarburant, în conformitate cu condițiile stabilite în actele legislative și normative;

**Articolul** **4.** Cadrul juridic

1. Activităţile în domeniul surselor regenerabile de energie sînt reglementate de prezenta lege, de alte acte legislative şi normative, precum şi de tratatele şi convenţiile internaţionale corespunzătoare, la care Republica Moldova este parte.
2. În cazul în care tratatele şi convenţiile internaţionale, la care Republica Moldova este parte, conţin alte prevederi decît cele stipulate în prezenta lege, se aplică normele internaţionale.

**Capitolul II**

**PRINCIPIILE ŞI OBIECTIVELE POLITICII DE STAT**

**Articolul** **5.** Principiile politicii de stat în domeniul energiei din surse regenerabile

1. Politica de stat în domeniul energiei din surse regenerabile este implementată în cadrul programelor de stat sectoriale și locale, monitorizate de către organul administrației publice centrale în domeniul energeticii.
2. Politica de stat în domeniul energiei din surse regenerabile se bazează pe următoarele principii:
3. ajustarea cadrului legislativ național la normele și standardele Uniunii Europene;
4. promovarea energiei din surse regenerabile, eficienței energetice și economiei de energie, prin aplicarea schemelor și a măsurilor de sprijin, în conformitate cu legea;
5. asigurarea dezvoltării social-economice;
6. exercitarea administrării de stat în domeniul energiei din surse regenerabile;
7. accesul garantat pentru energia electrică din surse regenerabile la rețelele de transport și/sau distribuție;
8. asigurarea accesului persoanelor fizice și juridice la informații privind producerea și utilizarea energiei din surse regenerabile și eficiență energetică;
9. asigurarea informării și educarea publicului cu privire la producerea și utilizarea energiei din surse regenerabile și eficiență energetică;
10. supravegherea procesului de cultivare și utilizare a soiurilor de plante modificate genetic, destinate producerii combustibililor din surse regenerabile în condițiile unui ciclu tehnologic închis.

**Articolul** **6**. Obiectivele politicii de stat în domeniul energiei din surse regenerabile

1. Obiectivele politicii de stat in domeniul energiei din surse regenerabile sunt următoarele:
2. diversificarea resurselor energetice primare;
3. realizarea unei ponderi a energiei din surse regenerabile în consumul final brut de energie în anul 2020 de cel puțin 17 %, calculată în conformitate cu prezenta lege;
4. realizarea unei ponderi de cel puțin 10 % a energiei din surse regenerabile din consumul final de energie în sectorul transporturilor în anul 2020, calculată în conformitate cu prezenta lege;
5. promovarea cooperării între autoritățile centrale și locale ale administrației publice;
6. asigurarea securității, sănătății, protecției muncii în procesul de producere a energiei din surse regenerabile;
7. promovarea și stimularea eficienței energetice, de economisire a energiei, cogenerării, încălzirii și răcirii centralizate, precum și sporirii utilizării energiei din surse regenerabile;
8. promovarea colaborării tehnico-științifice internaționale și implementarea progreselor internaționale științifice și tehnice în domeniul energiei din surse regenerabile;
9. asigurarea comunicării și informării publicului despre energia din surse regenerabile.
10. Alte obiective ale politicii de stat în domeniul energiei din surse regenerabile sunt reflectate în planul național de acțiuni în domeniul energiei din surse regenerabile, aprobat de Guvern.

**Articolul** **7.** Calcularea ponderii energiei din surse regenerabile

(1) Consumul final brut de energie din surse regenerabile se calculează ca suma din:

a) consumul final brut de energie electrică din surse regenerabile;

b) consumul final brut de energie pentru încălzire și răcire din surse regenerabile;

c) consumul final de energie în transporturi din surse regenerabile.

(2) La calcularea ponderii consumului final brut de energie din surse regenerabile, biogazul, energia electrică și hidrogenul din surse regenerabile de energie se ia în considerare o singură dată.

(3) Biocarburanții și biolichidele care nu corespund criteriilor de durabilitate, stabilite în conformitate cu prezenta lege, nu se iau în considerare la calcularea ponderii energiei din surse regenerabile.

(4) La calcularea consumului final brut de energie electrică din surse regenerabile nu se ia în calcul cantitatea de energie electrică produsă de hidrocentrale cu utilizarea apei care a fost pompată anterior în sens ascendent.

(5) În cazul centralelor hibrid care utilizează surse regenerabile și convenţionale de energie, se ia în considerare numai acea parte din energia electrică, energia destinată încălzirii și răcirii, care este produsă din surse regenerabile. În scopul acestor calcule, contribuţia fiecărei surse de energie se calculează pe baza conţinutului său de energie.

(6) Consumul final brut de energie din surse regenerabile pentru încălzire și răcire se calculează ca fiind cantitatea de energie destinată încălzirii și răcirii centralizate produsă din surse regenerabile, la care se adaugă consumul suplimentar de energie din surse regenerabile al industriei, gospodăriilor, serviciilor, agriculturii, silviculturii și pescuitului, în scopul încălzirii, răcirii și prelucrării.

(7) La calcularea consumului final brut de energie din surse regenerabile pentru încălzire și răcire, energia geotermală produsă de pompele de căldură se ia în considerare, după scăderea cantității de energie consumate pentru a pune în funcțiune pompele de căldură, cu condiția că energia finală generată depășește în mod semnificativ energia primară utilizată pentru funcționarea pompei de căldură.

(8) Energia termică generată de sistemele energetice pasive, în care consumul scăzut de energie se realizează în mod pasiv, datorită modului de proiectare a clădirilor sau prin căldura produsă prin utilizarea energiei din surse neregenerabile, nu se ia în considerare la calcularea consumului final brut de energie din surse regenerabile pentru încălzire și răcire.

(9) Conținutul energetic al biocarburanților destinați transporturilor și enumerați în anexa II se ia în considerare ca fiind cel prevăzut în respectiva anexă.

(10) Consumul final de energie din surse regenerabile în transport se calculează de către organul central de specialitate al administrației publice în domeniul transporturilor, în conformitate cu regulamentul aprobat de Guvern și în conformitate cu principiile prevăzute la articolul 8 din această lege.

(11) Ponderea energiei din surse regenerabile se calculează ca raport între consumul final brut de energie din surse regenerabile, împărţit la consumul final brut de energie provenită din toate sursele de energie exprimat în procente.

(12) La calcularea consumului final brut de energie în scopul măsurării respectării obiectivelor și a traiectoriei orientative stabilite în anexa I a prezentei legi, cantitatea de energie consumată în sectorul aviaţiei, ca proporţie din consumul final brut de energie, se consideră a nu fi mai mare de 6,18 %.

(13) La calcularea ponderii energiei din surse regenerabile se utilizează metodologia și definițiile din Regulamentul (CE) 1099/2008 privind statisticile energetice.

**Articolul** **8.** Calcularea ponderii energiei din surse regenerabile în consumul final de energie în transport

1. Ponderea energiei din surse regenerabile în consumul final de energie în transport se calculează ca raport între consumul final de energie din surse regenerabile de energie și consumul final de energie în transporturi.
2. La calcularea consumului final de energie în transport, se iau în calcul numai benzina, motorina și biocarburanții consumați de mijloacele de transport rutier și feroviar, precum și energia electrică consumată de către mijloacele de transport electric.
3. La calcularea cantității de energie din surse regenerabile consumată în transport, se iau în considerare toate tipurile de energie din surse regenerabile consumate de toate tipurile de transport.
4. La calcularea contribuției energiei electrice din surse regenerabile consumate de autovehiculele electrice, valoarea energetică a energiei electrice din surse regenerabile consumate de către autovehiculele electrice este înmulțită cu 2,5.
5. Participanții la piaţa produselor petroliere vor prezenta trimestrial Agenției pentru Eficiență Energetică (AEE) și Agenției Naționale pentru Reglementare în Energetică (ANRE), pe suport de hîrtie și o copie electronică, informații cu privire la cantitățile de biocarburanți utilizate în amestec cu produsele petroliere furnizate pe piața petrolieră.

**Articolul** **9.** Planul național de acțiuni în domeniul energiei din surse regenerabile (PNAESR)

1. Organul administrației publice centrale în domeniul energeticii elaborează planul național de acțiune în domeniul energiei din surse regenerabile, care stipulează obiectivele naționale privind ponderea energiei din surse regenerabile consumată în transport, energie electrică, încălzire și răcire pînă în anul 2020.
2. La elaborarea PNAESR se ia în considerare impactul altor măsuri, întreprinse pentru a promova eficiența energetică asupra consumului final de energie, măsuri introduse sau propuse de către orice altă persoană sau entitate, precum și măsuri luate pentru atingerea obiectivelor naționale corespunzătoare, inclusiv dezvoltarea social-economică, cooperarea între autoritățile administrației publice centrale și locale, transferurile statistice planificate sau proiecte comune, politicile naționale de dezvoltare a resurselor existente de biomasă și de mobilizare a unor noi surse de biomasă destinate utilizării în diverse scopuri, precum și măsurile care trebuie luate pentru a îndeplini cerințele prezentei legi .
3. Procesul elaborării PNAESR include o evaluare a necesităților de dezvoltare a infrastructurii de încălzire și răcire centralizată, cu scopul de a atinge obiectivul național pentru ponderea energiei din surse regenerabile în consumul final brut de energie.
4. Guvernul la propunerea Organul administrației publice centrale în domeniul energeticii, modifică planul național de acțiune în domeniul energiei din surse regenerabile în cazul în care ponderea de energie din surse regenerabile scade sub traiectoria orientativă în perioada imediat precedentă de doi ani prevăzută în anexa 1 din prezenta lege, cu excepția cazurilor în care Guvernul decide altfel. Proiectul planului național de acțiuni modificat în domeniul energiei din surse regenerabile se depune pînă la 30 iunie a anului următor și stabilește măsurile adecvate și proporționale pentru a atinge, într-un termen rezonabil, traiectoria orientativă, măsurată în conformitate cu anexa 1 din prezenta lege.
5. La modificarea PNAESR se ține cont de toate evaluările efectuate în conformitate cu articolul 15 alineatul (3), articolul 15 alineatul (4) sau la articolul 16 ​​din prezenta lege și se include o evaluare actualizată a necesității de dezvoltare a infrastructurii de încălzire și răcire centralizate, cu scopul de a atinge obiectivul național pentru ponderea energiei din surse regenerabile în consumul final brut de energie.

**Capitolul III**

**ADMINISTRAREA DE STAT**

**Articolul** **10.** Atribuţiile Guvernului

1. Guvernul:
2. stabileşte direcţiile prioritare și obiectivele politicii de stat în domeniul surselor regenerabile de energie;
3. stabileşte modul de organizare şi administrare a activităţii în domeniul energiei regenerabile;
4. aprobă planul național de acțiuni în domeniul energiei din surse regenerabile elaborat de organul administrației publice centrale în domeniul energeticii;
5. stabilește mecanisme, scheme de sprijin și stimulente pentru îndeplinirea obiectivelor politicii de stat în domeniul energiei din surse regenerabile;
6. stabilește măsuri necesare pentru a atinge în termen obiectivul privind energia din surse regenerabile în conformitate cu traiectoria orientativă, anexa I.
7. organizează licitațiile pentru determinarea statutului de producător eligibil al energiei electrice din surse regenerabile, în conformitate cu art. 35 al prezentei legi.
8. desemnează furnizorul central de energie electrică, în conformitate cu art. 31 al prezentei legi.
9. stabilește pentru întreprinderile din sectorul energetic obligații clar definite, transparente, nediscriminatorii și verificabile care se pot referi la eficiența energetică, cogenerare și energia din surse regenerabile;
10. îndeplinește alte atribuţii stabilite prin lege.

**Articolul** **11.** Atribuțiile organului central al administrației publice în domeniul energeticii

Organul central al administrației publice în domeniul energeticii:

1. elaborează planul național de acțiune în domeniul energiei din surse regenerabile aprobat de către Guvern;
2. elaborează scheme de sprijin și măsuri în domeniul energiei din surse regenerabile și le propune Guvernului spre aprobare;
3. elaborează condițiile specifice pentru desemnarea furnizorului central de energie electrică;
4. elaborează regulamentul cu privire la licitațiile pentru determinarea statului de producător eligibil, în conformitate cu art. 35 al prezentei legi;
5. elaborează programe și semnează acorduri necesare pentru activitatea Fondului pentru Eficienţă Energetică în conformitate cu actele legislative în vigoare;
6. monitorizează îndeplinirea măsurilor adoptate pentru realizarea obiectivelor în domeniul energiei din surse regenerabile;
7. exercită alte atribuții prevăzute de lege.

**Articolul** **12.** Atribuțiile Agenției pentru Eficiență Energetică

Agenţia pentru Eficienţă Energetică are următoarele atribuții:

1. cu suportul autorităților administrației publice locale elaborează programe de informare a publicului cu privire la beneficiile și aspectele practice ale dezvoltării și utilizării energiei din surse regenerabile;
2. acordă asistenţă consultativă şi informaţională privind măsurile de sprijin pentru consumatori, constructori, instalatori, arhitecți și furnizorii de echipamente pentru încălzire și răcire, de energie electrică și de sisteme și mașini compatibile cu utilizarea energiei din surse regenerabile;
3. asigură informarea publicului cu privire la disponibilitatea și avantajele ecologice ale diferitor surse de energie pentru transport;
4. promovează utilizarea încălzirii și răcirii din surse regenerabile de energie la planificarea infrastructurii localității;
5. promovează instalarea echipamentelor și sistemelor pentru utilizarea energiei electrice, încălzirii și răcirii din surse de energie regenerabile la planificare, proiectare, construire și renovare a zonelor industriale sau rezidențiale;
6. asigură informarea, în special a urbaniștilor și arhitecților, despre combinația optimă de surse regenerabile de energie, tehnologii cu eficiență sporită, încălzirea și răcirea centralizată la planificare, proiectare, construcție și renovare a zonelor industriale sau rezidențiale;
7. asigură implementarea art. 18 din prezenta lege;
8. asigură informarea instalatorilor de echipamente despre certificarea și/sau schemele de calificare, stabilite în conformitate cu articolului 21 din prezenta lege;
9. elaborează și menține un registru al producătorilor eligibili în conformitate cu alineatul 11 al articolului 35 din prezenta lege;
10. asigură informarea publicului în conformitate cu Capitolul VI din prezenta lege;
11. exercită alte atribuții stabilite în actele normative.

**Articolul** **13.** Atribuțiile Agenţiei Naţionale pentru Reglementare în Energetică

Agenţia Naţională pentru Reglementare în Energetică, denumită în continuare ANRE:

1. elaborează și aprobă actele normative necesare reglementării raporturilor între întreprinderile din sectorul energetic, în conformitate cu atribuțiile sale stabilite prin lege;
2. eliberează licenţe pentru producerea energiei electrice din surse regenerabile, a energiei termice din surse regenerabile, pentru producerea biogazului ce urmează a fi livrat în reţelele de gaze naturale şi pentru producerea biocarburanților;
3. elaborează modelul contractului pentru cumpărarea și vînzarea biocarburanților;
4. stabilește cotele de repartizare între furnizori de produse petroliere principale a volumelor de biocarburanți ce urmează a fi achiziţionați de la producători, în conformitate cu prezenta lege;
5. oferă asistență Guvernului sau Comisiei Guvernamentale în vederea organizării licitațiilor în conformitate cu art. 35 al prezentei legi;
6. exercită alte atribuții stabilite prin lege.

**Articolul** **14.** Atribuții cu privire la clădiri și reglementări în construcții

1. Autoritățile administrației publice centrale în domeniul construcțiilor și autoritățile administrației publice locale introduc în reglementările și codurile din domeniul construcțiilor măsuri necesare pentru creșterea ponderii energiei din surse regenerabile.
2. Pînă la 31 decembrie 2014 autoritățile administrației publice centrale și locale solicită, după caz, în reglementările și codurile din construcții sau prin orice alte măsuri cu efect similar, utilizarea unor niveluri minime de energie din surse regenerabile în cazul clădirilor noi și în clădirile existente care sunt supuse unor lucrări de renovare majore; cu condiția, că această cerință se aplică forțelor armate numai în măsura în care aplicarea sa nu cauzează nici un conflict cu natura și cu obiectivul principal al activităților forțelor armate și cu excepția materialelor utilizate exclusiv în scop militar. Autoritățile administrației publice centrale și locale permit atingerea nivelurilor minime de energie prin mijloace, inclusiv pentru încălzire și răcire, cu utilizarea semnificativă a surselor regenerabile de energie.
3. Prin reglementările și codurile de construcție, autoritățile administrației publice centrale și locale promovează utilizarea sistemelor și echipamentelor de încălzire și răcire pe bază de energie regenerabilă, care realizează o reducere semnificativă a consumului de energie, și întreprind măsuri necesare pentru a promova echipamentele și sistemele menționate la art. 22 din prezenta lege.
4. Autoritățile administrației publice centrale și locale întreprind măsuri necesare pentru a asigura că clădirile publice construite sau care trec printr-o renovare majoră îndeplinesc cerinţele minime de performanţă energetică, în conformitate cu actele normative în domeniu.
5. Autoritățile administrației publice centrale și locale publică anual informații despre îndeplinirea cerinţelor minime de performanţă energetică.

**Articolul** **15.** Atribuții cu privire la încălzire și răcire centralizată

1. Autoritățile administrației publice centrale și locale în planificarea infrastructurii localității, ținînd cont de fezabilitatea economică și tehnică, includ încălzire și răcire din surse regenerabile de energie.
2. La planificare, proiectare, construire și renovare a zonelor industriale sau rezidențiale, autoritățile administrației publice centrale și locale asigură instalarea echipamentelor și sistemelor pentru utilizarea energiei electrice, încălzire și răcire din surse de energie regenerabile.
3. În scopul realizării obiectivelor politicii de stat în domeniul energiei din surse regenerabile, autoritățile administrației publice locale evaluează necesitatea desemnării întreprinderilor din sectorul de încălzire centralizată din localitățile respective cu statutul de serviciu de interes public. Această evaluare se comunică organului administrației publice centrale în domeniul energeticii și este luată în considerare la elaborarea sau modificarea PNAESR.
4. Autoritățile administrației publice locale cooperează și oferă asistență organului administrației publice centrale în domeniul energeticii, în conformitate cu alineatul 2 al art. 9 din prezenta lege, pentru a evalua oportunitatea dezvoltării unei noi infrastructuri de încălzire și răcire din surse regenerabile de energie.
5. Pe baza acestei evaluări, organul administrației publice centrale în domeniul energeticii în coordonare cu autoritățile administrației publice locale, elaborează scheme de sprijin sau alte măsuri în vederea dezvoltării infrastructurilor de încălzire și răcire centralizată pe bază de biomasă, energie solară, geotermală și le propune Guvernului spre aprobare.

**Articolul** **16**. Atribuții cu privire la evaluarea infrastructurii rețelei de gaze

(1) La elaborarea PNAESR sau modificarea acestuia, organul administrației publice centrale în domeniul energeticii în comun cu autoritățile administrației publice locale evaluează necesitatea extinderii infrastructurii rețelei existente de gaze pentru a facilita integrarea gazelor provenite din surse regenerabile.

(2) În baza acestei evaluări, organul administrației publice centrale în domeniul energeticii în coordonare cu autoritățile administrației publice locale, propune, după caz, scheme de sprijin sau alte măsuri pentru dezvoltarea infrastructurii rețelelor de gaze naturale, în scopul facilitării integrării gazelor din surse regenerabile.

**Articolul** **17.** Fondul pentru Eficienţa Energetică

1. Fondul pentru Eficiență Energetică, denumit în continuare Fond, instituit în conformitate cu Legea nr. 160 din 12 iulie 2007, își desfășoară activitatea în conformitate cu legislația în vigoare și în baza regulamentului de organizare și funcționare a Fondului, aprobat de Guvern.
2. Obiectivul principal de activitate al Fondului este atragerea şi gestionarea resurselor financiare în vederea finanţării şi implementării proiectelor în domeniul eficienţei energetice şi al valorificării surselor regenerabile de energie în conformitate cu strategiile şi programele elaborate de Guvern.

**Capitolul IV**

**PROCEDURI ADMINISTRATIVE DE CERTIFICARE, AUTORIZARE ȘI LICENȚIERE**

**Articolul** **18**. Cerințe generale

1. Procedurile de autorizare, certificare și acordare de licențe care se aplică centralelor electrice și/sau termice care produc energie din surse regenerabile, rețelelor de distribuție și transport, precum și instalațiilor de transformare a biomasei în biolichizi, biocarburanți sau alte produse energetice, sunt transparente și nediscriminatorii. Pentru a realiza acest lucru, AEE monitorizează în continuă, și după caz, propune Organului central de administrare publică în domeniul energeticii modificări pentru procedurile de autorizare, certificare și acordare de licențe, care îndeplinesc următoarele cerințe:
2. responsabilitățile autorităților administrației publice centrale și locale de autorizare, certificare și acordare a licențelor, inclusiv amenajarea teritoriului sunt coordonate și clar determinate;
3. informația privind prelucrarea cererilor de autorizare, certificare și acordare de licențe pentru instalațiile de energie regenerabilă sunt publice și accesibile;
4. procedurile administrative sunt facile și în termeni bine stabiliți;
5. cadrul normativ privind autorizarea, certificarea și acordarea de licențe este obiectiv, transparent, nediscriminatoriu și ține cont de particularitățile fiecărei tehnologii;
6. taxele de autorizare, certificare și acordare de licențe sunt economic justificate care reflectă costurile reale;
7. pentru proiectele mici și pentru dispozitivele descentralizate de producere a energiei din surse regenerabile sunt stabilite proceduri de autorizare simplificate.

**Articolul** **19.** Activități care necesită autorizare și licențiere

1. Producția de energie electrică din surse regenerabile de energie, producția de energie termică din surse regenerabile, producerea de biogaz și producția de biocarburanți sunt supuse licențierii în conformitate cu legislația în vioare.
2. Activitatea de cogenerare din surse regenerabile se desfășoară în baza licenței pentru producerea energiei electrice și termice, emise de ANRE în conformitate cu prevederile legii cu privire la energia electrică și legea cu privire la energia termică, precum și altor acte legislative în domeniu.
3. Producția de biocarburanți, care trebuie să fie achiziționați de către furnizorii de produse petroliere principale, se efectuează pe baza licenței emise de ANRE pentru persoanele care îndeplinesc următoarele condiții:
4. sunt înregistrate în Republica Moldova, nu fac obiectul procedurilor de insolvabilitate, și care prezintă documentele solicitate de către ANRE pentru a dovedi solvabilitatea lor;
5. prezintă raportul financiar și situațiile financiare pentru anul anterior, în cazul unei companii active, sau extrase de cont, în cazul unei întreprinderi noi.
6. Licența pentru producția de biocarburanți poate fi obținută de către solicitant, la cerere, înainte de construcția unității de producție de biocarburant, prin prezentarea tuturor documentelor necesare în temeiul alineatului (3) din prezentul articol. În acest caz, dacă în termen de 2 ani de la data la care s-a eliberat licența, titularul nu a finalizat construcția unității de producție de biocarburant, licența se anulează, din oficiu prin decizia ANRE.
7. Eliberarea de licențe, prelungirea termenului de valabilitate a licențelor, re-emiterea licențelor, eliberarea duplicatului licenței, suspendarea temporară și reînnoirea licențelor, precum și retragerea licențelor pentru activitățile menționate mai sus prevăzute în acest articol, se face în conformitate cu procedurile prevăzute în Legea privind reglementarea prin licențiere a activității de întreprinzător. Perioada de examinare a unei noi cereri de licență referitoare la energia din surse regenerabile, sau de examinarea unei prelungiri a termenului de valabilitate a unei astfel de licență, este de 15 zile calendaristice.
8. Termenul de valabilitate a licențelor eliberate pentru activitățile menționate în alineatul (1) din prezentul articol este de 25 ani.

**Articolul** **20.** Mijloace tehnice și dispozitivele care funcționează pe biocarburant, biocombustibil sau biolichid

1. Mijloacele tehnice și dispozitivele care, în conformitate cu standardele naționale și reglementările tehnice, consumă cel puțin un tip de biocarburant, biocombustibil, biolichid sau un amestec cu combustibil fosil, fac parte din categoria de mijloace tehnice și dispozitive care funcționează pe biocarburant, biocombustibil, biolichid.
2. Capacitatea mijloacelor tehnice și dispozitivelor de a funcționa pe baza de biocarburant, biocombustibil sau biolichid sunt confirmate prin documentele emise de producătorul de astfel de mijloace tehnice și dispozitive sau alte organisme de certificare.
3. Mijloace tehnice sau dispozitive pot fi reutilate, pentru a asigura funcționarea acestuia pe biocarburant, biocombustibil sau biolichid, respectînd standardele naționale de mediu și securitate.
4. Mijloacele tehnice și dispozitivele reutilate, în conformitate cu alineatul (3) din prezentul articol, sunt certificate prin documente emise de organizația care a executat reutilarea.

**Articolul** **21.** Sistemul de certificare în domeniul energiei din surse regenerabile

1. Centrele specializate de instruire vor elibera permis de exercitare/certifica instalatorii de cazane, furnale sau sobe pe bază de biomasă, sisteme fotovoltaice, sisteme termice solare, sisteme geotermale de mică adîncime și pompe de căldură, cu capacitate ce nu depășește 50 de kilowați în baza unui regulament aprobat de Guvern;
2. Regulamentul menționat la alineatul (1) include procedurile de recunoaștere a certificării acordate de către statele membre ale Uniunii Europene și părțile contractante ale Tratatului Comunității Energetice.

**Articolul** **22**. Specificațiile tehnice în domeniul energiei din surse regenerabile

1. Pentru a beneficia de schemele de sprijin, organul central de administrare publică în domeniul energeticii definește specificațiile tehnice pentru echipamentele și sistemele care produc energie din surse regenerabile.
2. La elaborarea specificațiilor tehnice se ține cont de standardele naționale, inclusiv etichete ecologice, etichete energetice și alte sisteme de referințe tehnice adoptate de organismele de standardizare .
3. Etichetele ecologice sau alte certificate sau standarde prevăzute la alineatul (2) contribuie la promovarea utilizării în clădiri a pompelor de căldură, echipamentelor termice solare, sistemelor de încălzire și răcire pe bază de energie din surse regenerabile.
4. Pentru sectorul rezidențial și comercial se utilizează tehnologii de transformare pe baza de biomasă cu randamentul de cel puțin 85 %, și de cel puțin 70 % pentru sectorul industrial. Pentru evaluarea randamentului tehnologiilor de transformare se va ține cont de standardele europene.

**Articolul** **23**. Asigurarea calității energiei electrice și termice produsă din surse regenerabile, a biogazului și a biocarburanților

1. Calitatea energiei electrice și termice din surse regenerabile, biogazului și biocarburanților este asigurată în conformitate cu un set de specificații tehnice și indicatori de calitate stabilit în concordanță cu normele privind producția, distribuția și tehnologia de consum.
2. Biogazul livrat în rețeaua de gaze naturale respectă parametrii de calitate a gazelor naturale stabiliți în temeiul Legii cu privire la gazele naturale.

**Articolul** **24**. Obligațiile producătorilor de energie electrică și termică din surse regenerabile, biogaz și biolichizi

1. Producătorii de energie electrică și termică din surse regenerabile, care folosesc de asemenea combustibili fosili, țin evidența separată a cantității de energie produsă pentru fiecare tip de sursă.
2. Producătorii de energie electrică și termică din surse regenerabile, biogaz și biolichizi produc energie electrică, energie termică, biogaz și biocarburanți, în conformitate cu standardele de calitate prevăzute în legislația în vigoare.

**Capitolul V**

**ACCESUL GARANTAT ȘI ALTE CONDIȚII**

**Articolul 25.** Accesul garantat şi repartizarea prioritară

1. Pentru a realiza obiectivul indicat în art. 6 alin.(1) lit. b) al prezentei Legi, şi în baza criteriilor transparente și nediscriminatorii aprobate în Regulamentele ANRE:
   * + - 1. operatorul reţelei de transport şi de sistem, operatorul reţelei de distribuţie garantează transportarea şi distribuția energiei electrice produsă din surse regenerabile;
         2. la dispecerizarea unităţilor de producere, operatorul reţelei de transport şi de sistem acordă prioritate unităţilor de producere a energiei din surse regenerabile, în măsura în care funcționarea sigură şi fiabilă a rețelei de energie electrică și a sistemului electroenergetic permite acest lucru;
         3. În baza Legii cu privire la energia electrică și regulilor pieţei energiei electrice, producătorul de energie electrică din surse regenerabile, care este racordat la reţeaua de energie electrică, poate furniza această energie electrică în orice moment, atît timp cît sursa este disponibilă.
2. Aplicarea alin. (1) este supusă în orice moment cerințelor privind menținerea fiabilității și siguranței sistemului în conformitate cu Legea cu privire la energia electrică.
3. Aplicarea alin. (1) lit. b) se face într-un mod ce nu afectează funcţionarea sigură a sistemului electroenergetic, cu condiţia că planurile de investiţii ale operatorilor reţelelor de transport și distribuție, aprobate de ANRE, sunt îndeplinite.
4. În cazul în care energia electrică este generată în centrale hibrid care utilizează surse regenerabile și convenționale, aplicarea alin. (1) lit. b) se face în limitele minime procentuale sau altor criterii nediscriminatorii, aprobate de ANRE, destinate să asigure că o parte semnificativă de combustibil regenerabil este utilizată de aceste centrale care pot beneficia de repartizare prioritară.
5. ANRE asigură că operatorul reţelei de transport şi de sistem sau operatorul reţelei de distribuţie, realizează măsuri necesare pentru funcționarea rețelelor electrice și a pieței cu scopul minimizării limitărilor privind utilizarea energiei electrice produsă din surse regenerabile.
6. În cazul în care sunt luate măsuri semnificative pentru a limita utilizarea surselor regenerabile de energie în scopul garantării securității sistemului electroenergetic național și a securității aprovizionării cu energie, operatorii rețelei de transport și de sistem informează ANRE-ul cu privire la aceste măsuri și indică ce măsuri corective intenționează să ia în vederea preîntîmpinării unor limitări neadecvate.
7. Fără a afecta negativ fiabilitatea sau siguranţa sistemului electroenergetic național, operatorul reţelei de transport şi de sistem sau operatorul reţelei de distribuţie întreprind măsuri necesare, în comun cu organul central de administrare publică în domeniul energeticii şi ANRE, pentru dezvoltarea producerii energiei electrice din surse regenerabile, infrastructurii reţelelor, rețelelor inteligente, instalaţiilor de stocare, interconectărilor şi sistemului electroenergetic.

**Articolul** **26.** Racordări şi costuri de racordare

1. Racordarea unităţilor de producţie a energie electrice din surse regenerabile la reţeaua de energie electrică şi racordarea instalaţiilor producătoare de biogaz care urmează a fi furnizate în reţelele de gaze naturale este efectuată în conformitate cu termenii, condiţiile şi procedurile stabilite într-un mod obiectiv, transparent şi nediscriminatoriu în conformitate cu Legea cu privire la energia electrică, Legea cu privire la gazele naturale, şi cu regulamentele aprobate de ANRE.
2. Pentru a asigura un acces eficient la reţele, operatorul reţelei de transport și operatorul reţelei de distribuție sunt obligați să ofere solicitanţilor informațiile complete privind termenele, condiţiile şi plăţile de racordare.
3. În cazul biogazului furnizat şi transportat prin rețele de gaze naturale, operatorul reţelei de transport şi operatorii reţelei de distribuţie publică plata de racordare, calculate în baza unor criterii transparente şi nediscriminatorii, regulile care includ parametrii de calitate, odorizării și presiune a biogazului.
4. Costurile de conectare a producătorului de energie electrică din surse regenerabile la reţeaua de energie electrică, sau costurile de conectare producătorului de biogaze, care urmează a fi furnizat în reţelele de gaze naturale, se suportă de solicitanţi, în conformitate cu Legea cu privire la energia electrică, Legea cu privire gazele naturale și regulamentelor aprobate de ANRE.
5. În cazul în care racordarea unei unităţi de producere, sau a unei instalaţii de producere a biogazului necesită extinderea reţelelor de energie electrică sau de gaze naturale, operatorii reţelei efectuează extinderea în conformitate cu Legea cu privire la energia electrică, Legea cu privire gazele naturale şi reglementările aprobate de ANRE.

**Articolul** **27**. Revizuirea regulilor privind suportarea separată și în comun a costurilor

1. Revizuirea costurilor înseamnă o revizuire a regulilor de repartizare a costurilor de conectare la reţelele pentru noile unităţi de producţie a energiei din surse regenerabile între:
   * + - 1. operatorul reţelei de transport şi de sistem;
         2. operatorul reţelei de distribuţie;
         3. unităţile de producere ce utilizează surse regenerabile de energie care necesită o racordare la reţea;
         4. unităţile de producere racordate la reţea;
         5. alte persoane.
2. ANRE asigură că revizuirea costurilor este efectuată cel puţin o dată în doi ani.
3. Prima revizuire a costurilor se efectuează într-un termen de 18 luni de la intrarea în vigoare a acestei legi.
4. După fiecare revizuire a costurilor, ANRE publică o declaraţie de stabilire a măsurilor considerate necesare pentru a îmbunătăţi regulile privind repartizarea costurilor de extindere a reţelei pentru noile unităţi de producţie care utilizează surse regenerabile de energie.

**Articolul** **28.** Publicarea normelor standardizate privind suportarea separată și în comun a costurilor

1. Cu cel puţin 6 luni înaintea primei revizuiri a costurilor în temeiul articolului 27 al acestei legi, operatorii reţelelor de transport și distribuție publică normele standardizate privind suportarea separată şi în comun a costurilor pentru integrarea în reţea a noilor instalaţii de producere a energiei din surse regenerabile. Aceste reguli se bazează pe criterii obiective, transparente şi nediscriminatorii care țin cont de toate costurile și beneficiile aferente racordării producătorilor la rețeaua electrică, și de circumstanțele speciale ale producătorilor situați în regiuni periferice și în regiuni cu o densitate scăzută a populației.
2. Pe baza concluziilor primei revizuiri a costurilor, în decurs de 6 luni, ANRE elaborează şi aprobă o reglementare privind suportarea separată şi în comun a costurilor conectării la reţea, în baza unor criterii obiective, transparente şi nediscriminatorii, luînd în considerație beneficiile obținute inițial şi ulterior de către producătorii racordați, precum şi operatorul reţelei de transport şi de sistem și operatorul reţelei de distribuţie.
3. Reglementarea aprobată poate fi modificată sau completată de ANRE după necesitate, reflectînd rezultatele şi revizuirea costurilor bianuale.

**Articolul** **29**. Principiile de aplicare a tarifelor de transport și distribuție

1. ANRE aplică principiul nediscriminatoriu față de stabilirea tarifelor pentru transportul și distribuția energiei electrice produse din surse regenerabile, inclusiv energia electrică din surse regenerabile produsă în regiuni periferice, regiuni insulare și regiuni cu o densitate scăzută a populației.
2. ANRE aplică principiul cost beneficiu, eficienţei maxime la costuri minime, față de tarifele operatorului reţelei de transport şi de sistem și operatorul reţelei de distribuţie pentru transportul și distribuirea energiei electrice de la centralele care utilizează surse de energie regenerabile, cum ar fi conectarea directă la rețelele de joasă tensiune.
3. ANRE asigură că aplicarea tarifelor de transport și distribuție nu aduce discriminare biogazului.

**Articolul** **30.** Condiţii de bază pentru vînzarea biocarburanților

1. Participanții la piaţa produselor petroliere sunt obligați să achiziţioneze biocarburanți de la producători, în conformitate cu cotele și condițiile stabilite de ANRE. La stabilirea cotelor de biocarburanți pentru achiziţionare, ANRE ține cont de cotele participanților la piaţa produselor petroliere.
2. Este interzisă vînzarea sau furnizarea biocarburanților fără certificatul de conformitate.
3. Participanții la piaţa produselor petroliere care vînd produse petroliere pe teritoriul Republicii Moldova asigură conformitatea cu standardele naționale a amestecului de combustibili furnizaţi.

**Articolul** **31.** Furnizorul central de energie electrică

1. Guvernul desemnează furnizorul central de energie electrică, cu statut de serviciu de interes public, care specifică cel puţin:
   * + - 1. conţinutul şi durata obligaţiilor de serviciu public;
         2. întreprinderea şi teritoriul administrativ de gestionare;
         3. caracterul drepturilor exclusive sau speciale acordate întreprinderii;
         4. modalitățile de evitare și recuperare a oricărei supracompensații.
2. Rolul furnizorului central de energie electrică este stabilit în Legea cu privire la energia electrică.
3. Furnizorul central de energie electrică implementează atribuțiile stabilite în conformitate cu legislația în vigoare.
4. Prezentul articol nu cade sub incidența Legii cu privire la ajutorul de Stat.

**Articolul** **32.** Garanţiile de origine

1. Originea energiei electrice produsă din surse regenerabile trebuie să fie confirmată prin garanții de origine emise de operatorul de rețea.
2. Garanțiile de origine se emit, se transferă și se anulează, în conformitate cu criterii obiective, transparente și nediscriminatorii. Procedurile de eliberare, transfer, anulare și utilizare a garanției de origine, formularul de cerere standard pentru o garanție de origine și formatul standard a garanției de origine este prevăzut într-un regulament elaborat și aprobat de ANRE. În conformitate cu cadrul de supraveghere, ANRE asigură că garanțiile de origine sunt precise, fiabile și imposibil de fraudat.
3. Operatorul de rețea emite garanția de origine ca răspuns la solicitarea producătorului de energie electrică din surse regenerabile, în conformitate cu regulamentul, urmare verificării premiselor care confirmă că energia electrică este produsă din surse regenerabile.
4. Garanția de origine nu poate fi solicitată pentru energia electrică produsă în afara teritoriului Republicii Moldova.
5. Garanția de origine se emite pentru o cantitate de energie electrică produsă din surse regenerabile cu o unitate de măsură standard de un megawatt oră (1 MWh). Pentru fiecare unitate de energie electrică produsă se emite o garanție de origine, astfel că aceeași unitate de energie electrică din surse regenerabile va fi luată în considerare doar o singură dată.
6. Garanția de origine conține date veridice, imposibil de falsificat și indică cel puțin următoarele:
7. sursa de energie din care a fost produsă energia electrică, data iniţială și finală a producerii;
8. identitatea, amplasarea, tipul și capacitatea instalației unde a fost produsă energia electrică;
9. dacă și în ce măsură producătorul a beneficiat de sprijin pentru investiții, dacă și în ce măsură unitatea de energie electrică a beneficiat în orice alt mod de o schemă de sprijin, precum și tipul schemei de sprijin;
10. data la care instalația a fost dată în exploatare;
11. data și țara emiterii;
12. numărul unic de identificare.

**Articolul** **33.** Utilizarea și recunoașterea garanțiilor de origine

1. Utilizarea garanții de origine are loc în termen de 12 luni de la data producerii cantității corespunzătoare de energie electrică. Garanția de origine este anulată după ce a fost utilizată.
2. Un furnizor de energie electrică utilizează garanțiile de origine ca dovadă, pentru consumatorii finali, a cotei sau a cantității de energie electrică din surse regenerabile în mixtul energetic.
3. Garanțiile de origine nu se utilizează pentru calcularea obiectivului național privind ponderea energiei din surse regenerabile în consumul final brut de energie.
4. Garanțiile de origine, emise de autoritățile din statele membre ale Uniunii Europene și de către autoritățile părților contractante ale Tratatului Comunității Energetice sunt supuse procedurilor de recunoaștere a garanțiilor de origine, în condițiile prevăzute de prezenta lege, și în conformitate cu regulamentul elaborat și aprobat de ANRE. În acest scop, participantul pe piața energiei electrice prezintă în adresa ANRE o cerere de recunoaștere a garanțiilor de origine, fiind valabile pe teritoriul Republicii Moldova, cu condiția că această recunoaștere este necesară pentru a dovedi unui consumator final că unitatea de energie electrică sau o parte din ea este produsă din surse regenerabile.
5. ANRE examinează cererea în termen de 30 de zile calendaristice și adoptă decizia de recunoaștere a unei garanții de origine eliberată de autoritățile din statele membre ale Uniunii Europene și autoritățile părților contractante ale Tratatului Comunității Energetice, numai în cazul cînd garanțiea de origine conține informațiile prevăzute în alineatul (6) al art. 32 din prezenta lege, și cu condiția respectării exactității, fiabilității și veridicității acesteia. ANRE în calitate de organ de supraveghere a domeniului garanțiilor de origine, refuză recunoașterea garanției de origine numai în cazul în care are îndoieli întemeiate cu privire la exactitatea, fiabilitatea sau veridicitatea garanției de origine și notifică organul administrației publice centrale în domeniul energeticii.
6. ANRE modifică Regulamentul cu privire la garanțiile de origine după necesitate. ANRE informează anual organul administrației publice centrale în domeniul energeticii despre evaluarea funcționării sistemului garanțiilor de origine și propunerile de îmbunătățire.

**Articolul** **34.** Certificatele de conformitate

1. Autenticitatea biocarburantului este confirmată printr-un certificat de conformitate emis de organismele de certificare acreditate.
2. Pentru a beneficia de garanțiile prevăzute de prezenta lege, biocarburanții respectă criteriile de durabilitate. Criteriile de durabilitate pentru biocarburanți și biolichizi, procedura de verificare a respectării criteriilor de durabilitate la producerea biocarburanților și biolichizilor, precum și metodologia de calcul a impactului biocarburanților și a biolichizilor asupra emisiilor de gaze cu efect de seră vor fi stabilite într-un regulament aprobat de Guvern.

**Articolul** **35.** Procedura de licitație pentru determinarea statutului de producător eligibil al energiei electrice din surse regenerabile

1. Licitația este organizată de către Guvern sau, la decizia sa, de către o comisie guvernamentală, în conformitate cu regulamentul aprobat de Guvern.
2. Procedura de licitație se bazează pe criterii obiective, transparente, nediscriminatorii, precum și în conformitate cu legislația în vigoare. Documentația de licitație stabilește termenii și condițiile, inclusiv plafoanele de preț, limitele capacităților de producere, etapele de construcție și alte criterii, condiții sau cerințe care pot varia pentru diferite categorii de tehnologii pentru producerea energiei din surse regenerabile, stabilite de Guvern pentru fiecare licitație.
3. La organizarea, monitorizarea şi controlul procedurii de licitaţie vor fi luate toate măsurile pentru asigurarea confidenţialității informaţiilor.
4. La licitaţie pot participa toţi doritorii care corespund condiţiilor şi criteriilor licitaţiei, cu excepția celor ce vor folosi echipament şi tehnologii foste în utilizare şi/sau învechite.
5. Statutul de producător eligibil este acordat ofertantului de succes al licitației care a oferit cel mai mic preț de comercializare a energiei electrice în comparaţie cu prețul plafon pentru producerea energiei din surse regenerabile (denumit în continuare ofertant), ai cărui capacitate instalată nu depăşeşte cumulativ capacitatea scoasă la licitaţie.
6. Producător eligibil beneficiază de dreptul de a i se achiziţiona întregul volum de energie electrică livrată în reţelele electrice la prețul obţinut urmare a licitaţiei, pentru o perioadă de 15 ani de la punerea în funcţiune a centralei electrice.
7. Modernizarea instalaţiei de producere, înlocuirea echipamentului tehnic sau a altor componente ale acesteia, fără creșterea capacității, nu implică prelungirea sau reluarea perioadei de timp pentru care producătorul eligibil beneficiază de preţul stabilit.
8. Ceilalți producători pot construi centrale de producere a energie electrice din surse regenerabile în conformitate cu legea, doar în condiţiile de comercializare a energiei electrice în piaţa liberă.
9. Guvernul sau comisia guvernamentală, solicită, după caz, asistența ANRE la formularea plafoanelor de prețuri, modelelor de contracte, alte documente sau cerințe care pot fi aplicabile la licitația organizată.
10. Inspectoratul Energetic de Stat asistă Guvernul sau comisia guvernamentală la stabilirea standardelor tehnice, specificațiilor sau altor cerințe aplicabile la licitația organizată.
11. AEE creează și gestionează un registru al producătorilor eligibili, inclusiv informații cu privire la capacitatea instalată, capacitatea instalată totală pentru fiecare tip de tehnologie de producere, precum și date cu privire la momentul în care statutul de producător eligibil a fost acordat. Aceste informații vor fi publicate trimestrial pe pagina oficială a AEE.

**Articolul** **36.** Creșterea capacității

1. Unitățile de producere a energiei electrice din surse regenerabile urmare creșterii capacității unei instalații de producere existente sunt definite ca instalații noi, separate, care au devenit operaționale la momentul creșterii capacității.
2. În cazul creșterii capacității unei instalații de producere existente prin instalarea de capacități suplimentare pentru producerea de energie electrică pe baza aceleași surse regenerabile, producătorul:
   1. furnizează energia electrică produsă de instalația existentă înainte de creșterea capacității, la prețul atribuit în timpul licitației pentru capacitatea inițială înainte de extindere;
   2. furnizează energia electrică produsă de capacitatea nou instalată la prețul atribuit în timpul ofertei pentru creșterea capacității instalației, în funcție de tipul sursei de energie regenerabilă și, respectiv, pentru categoria de capacitate în care creșterea capacității cumulative a instalației extinse se încadrează.
3. În cazul în care energia electrică produsă de o instalație cu capacitatea de producere sporită este reprezentată de un singur dispozitiv de măsurare, sumele menționate la lit. a) și b) de la punctul (2) al prezentului articol, se calculează proporțional cu capacitatea instalației înainte de creștere, și respectiv, după creștere.
4. În cazul în care capacitatea instalației existente crește prin instalarea de capacitate suplimentară de generare care folosește un alt tip de sursă de energie regenerabilă, producătorul eligibil furnizează cantitatea de energie electrică produsă de capacitatea nou instalată la prețul primit în timpul ofertei, în funcție de tipul sursei de energie regenerabilă.
5. Dacă două instalații de producere care utilizează diferite tehnologii de producere a energiei electrice din surse regenerabile folosesc același echipament de măsurare pentru a înregistra energia electrică livrată în rețea, toată energia electrică produsă va fi evaluata la cel mai mic tarif stabilit pentru tehnologiile date și acordate în cadrul ofertei.

**Articolul** **37.** Contorizarea consumului net de energie electrică din surse regenerabile de energie

1. Client / producător este consumatorul final de energie electrică și un proprietar sau operator al unei unități de producere a energiei electrice, care:
   1. se află la sediul consumatorului final;
   2. produce doar energie electrică din surse regenerabile;
   3. puterea instalată nu depășește capacitate de consum a energiei electrice.
   4. puterea instalată este cel mult de 100 kw;
   5. este interconectat și funcționează în paralel și sincron cu rețeaua de energie electrică;
   6. este echipat cu un mecanism de protecție care ar deconecta automat unitatea de producere de la rețeaua electrică și ar întrerupe fluxul de energie electrică în rețea, în cazul în care serviciul de furnizare a energiei electrice la client-producător este întreruptă;
   7. îndeplinește toate normele de siguranță, performanță şi securitate.
2. Un client / producător are dreptul de a furniza surplusul de energie electrică din surse regenerabile în rețeaua de energie electrică și de a solicita contorizarea consumului net de la furnizorul de energie electrică la care este conectat acest client / producător, în conformitate cu prezenta lege.
3. La astfel de cerere clientului / producător, furnizorul de energie electrică încheie contractul corespunzător, astfel încît să aducă contorizarea consumului net la dispoziția clientului / producător, pe baza principiului: primul venit, primul servit, în limitele specificate la punctul (7) din prezentul articol.
4. O unitate de producere a clientului / producător trebuie să fie echipată, din contul clientului / producătorului cu echipamente de măsurare care pot măsura cu precizia stabilită în reglementările de metrologie legală aplicabile, cantitatea netă de energie electrică produsă sau consumată de către client-producător. Un singur contor bidirecțional poate fi utilizat pentru a măsura fluxurile de energie electrică consumată din rețeaua electrică și cantitatea de energie electrică furnizată în rețea. Alternativ, pot fi folosiți echipamente de măsurare separați sau multipli pentru a măsura separat energie electrică consumată din rețea și energia electrică livrată în rețea. Echipamente de măsurare utilizate necesită să fie adecvate, legalizate și verificate metrologic conform prevederilor reglementărilor de metrologie legală aplicabile din cadrul Sistemului Național de Metrologie.
5. Calculul energiei electrice prin aplicarea principiului de contorizare netă se realizează după cum urmează:
   1. Dacă energia electrică consumată din rețea de către client / producător depășește cantitatea de energie electrică furnizată în rețeaua electrică, la sfîrșitul lunii, clientul / producătorul va plăti furnizorului numai pentru cantitatea netă de energie electrică primită de la furnizor, la tarife reglementate pentru energia electrică livrată consumatorilor finali din aceeași categorie;
   2. În cazul în care cantitatea de energie electrică consumată din rețea de client / producător este mai mică decît cantitatea de energie electrică livrată în rețea, la sfîrșitul lunii, furnizorul face bilanțul de energie electrică furnizată și consumată din rețea, și diferența este inclusă în contul clientului / producător, urmînd a fi utilizată în următoarele luni. Dacă la sfîrșitul anului, furnizorul stabilește că clientul / producător a furnizat o cantitate de energie electrică în rețea care depășește energia electrică consumată din rețea, furnizorul achită clientului / producător, valoarea energiei electrice neutilizate de către clientul / producător, la prețul mediu de piață pentru achiziția energiei electrice, inclus în tariful reglementat pentru furnizarea energiei electrice pentru consumatorii finali în anul de raportare și publicat de ANRE.
6. În cazul în care clientul/producătorul dorește să anuleze contractul privind contorizarea netă, sau în cazul în care clientul / producător se deconectează de la rețeaua de energie electrică, furnizorul este obligat să plătească clientului / producător valoarea energiei electrice neutilizate la prețul mediu de piață pentru achiziția energiei electrice, inclus în tariful reglementat pentru furnizarea energiei electrice pentru consumatorii finali în anul de raportare și publicat de ANRE.
7. Clientul / producător beneficiază de mecanismul de măsurare net pe baza principiului primul venit, primul servit, în cazul în care furnizarea cantității de energie electrică în rețea nu depășește cumulativ un procent (1 %) din energia electrică furnizată de furnizorul de energie la tarife reglementate.
8. Raporturile juridice dintre furnizorii de energie electrică la tarife reglementate și clientul / producător care nu dorește sau nu îndeplinește condițiile stabilite pentru mecanismul net de contorizare, se stabilesc în conformitate cu principiile și condițiile negociate prin încheierea contractului corespunzător. În acest caz, unitățile de producere trebuie să fie dotate cu instalații de protecție care ar permite deconectarea automată a acestora de la rețeaua de energie electrică în caz de accidente.
9. Anual, pînă la 30 aprilie, furnizorii de energie electrică la tarife reglementate elaborează și prezintă ANRE un raport privind contorizarea consumului net de energie electrică din surse regenerabile. Raportul trebuie să conțină următoarele informații pentru anul precedent:
   1. Numărul total de clienți / producători care au beneficiat de contorizare netă;
   2. Capacitatea totală de producere a clienților / producători cu contorizare netă;
   3. Divizarea capacității totale în funcție de tipul tehnologiei de producere a energiei din surse regenerabile;
   4. Cantitatea netă de kilowați-oră (kwh) primită de la clienți / producători.
10. În termen de un an de la intrarea în vigoare a prezentei legi, ANRE adoptă reglementări necesare pentru implementare prezentului articol, care vor include dispoziții privind contractele simple pentru contorizarea consumului net.

**Capitolul VI**

**INFORMAREA ŞI SENSIBILIZAREA OPINIEI PUBLICE**

**Articolul** **38.** Informații cu privire la echipament

Furnizorul de echipamente și sisteme pentru încălzire și răcire, pentru producerea energiei electrice din surse regenerabile, pune la dispoziție informații cu privire la beneficiile nete, costurile și eficiența energetică a acestor echipamente și sisteme.

**Articolul** **39.** Informații privind amestecul de combustibil la punctele de vînzare

* + - 1. Participanții la piața produselor petroliere informează publicul, la punctele de vînzare, în cazul în care procentul de biocarburant în combustibil depășește 10 % din volum total.
      2. ANRE monitorizează executarea pct. (1) al prezentului articol.

**Articolul** **40.** Informații cu privire la măsurile și schemele de sprijin

AEE asigură că informațiile privind măsurile și schemele de sprijin sunt puse la dispoziția tuturor solicitanților, cum ar fi consumatori, constructori, instalatori, arhitecți și furnizori de echipamente și sisteme pentru încălzire și răcire, de producere a energiei electrice și de vehicule compatibile cu utilizarea de energie din surse regenerabile.

**Articolul** **41.** Sensibilizarea opiniei publice

AEE difuzează informația privind energia din surse regenerabile prin:

* 1. training;
  2. elaborarea programelor privind energia din surse regenerabile în planul de învățămînt;
  3. asigurarea transparenței activităților, inclusiv publicitate privind rolul exemplar al clădirilor publice și promovarea performanței în domeniu, prin demonstrarea înaltei eficiențe a instalațiilor și echipamentelor;
  4. crearea unei baze de date pentru desiminarea informației cu privire la dezvoltarea energiei din surse regenerabile;
  5. asigurarea accesului utilizatorilor la baza de date prin intermediul rețelelor de informare.

**Capitolul VII**

**COOPERAREA INTERNAŢIONALĂ**

**Articolul** **42.** Cooperarea internațională

1. Programele de promovare a energiei din surse regenerabile se efectuează în conformitate cu standardele internaționale corespunzătoare.
2. Principalele direcții de cooperare internațională în domeniul energiei regenerabile sunt:
3. ajustarea cadrului legislativ național la normele și standardele Uniunii Europene;
4. participarea la proiecte internaționale, inclusiv investiționale, participarea în cadrul organizațiilor internaționale în domeniu;
5. schimbul de informații și tehnologii cu organizații similare din alte țări și organizații internaționale;
6. participarea la seminare internaționale, simpozioane și conferințe internaționale în domeniu;
7. implementarea trainingurilor pentru cadre, pe baza unor acorduri de cooperare;
8. alinierea indicatorilor de eficiență energetică stabilite în standardele naționale la cele prevăzute în standardele europene;
9. recunoașterea mutuală a rezultatelor certificării sistemelor și echipamentelor pe baza surselor de energie regenerabilă în ceea ce privește indicatori de eficiență energetică.
10. În scopul de a crea noi oportunități pentru a reduce costurile de realizare a obiectivelor politicii de stat în domeniul energiei din surse regenerabile, precum și de a facilita cooperarea cu alte țări europene în acest domeniu, sunt aplicate măsuri flexibile sub formă de transferuri statistice sau scheme de sprijin comune.
11. Transferurile statistice nu afectează îndeplinirea obiectivului național privind ponderea energiei din surse regenerabile în consumul final brut de energie.

**Capitolul VIII**

**DISPOZIŢII FINALE ŞI TRANZITORII**

**Articolul** **43.** Dispoziții finale

1. Un producător de energie electrică din surse regenerabile, pentru care a fost stabilit tariful înaintea intrării în vigoare a prezentei legi, beneficiază de tariful aprobat, precum și garanția de cumpărare a întregului volum de energie electrică, care urmează a fi furnizată în rețea, pînă la expirarea perioadei de 15 ani de la data publicării Hotărîrii ANRE , prin încheierea contractului corespunzător cu furnizorul central de energie electrică.
2. Fără a aduce atingere la orice altă prevedere din această lege, Guvernul va avea dreptul de a decide dacă, și în ce măsură, Republica Moldova va sprijini energia din surse regenerabile produsă într-o altă țară.
3. Obligația de a introduce măsuri suplimentare, astfel cum se prevede la articolul 10 alineatul (1) litera (e) din prezenta lege, se aplică numai în cazul în care perioada de doi ani începe la 1 ianuarie 2015 sau la 1 ianuarie 2017 și numai în cazul în care media ponderii energiei din surse regenerabile în perioada țintă indicativă imediat înainte de începerea perioadei în cauză scade sub traiectoria indicativă, calculată pentru perioada de doi ani specifică, măsurată în conformitate cu anexa 1 din prezenta lege.
4. Guvernul, în termen de 6 luni de la data publicării prezentei legi:

a) va prezenta Parlamentului propuneri pentru aducerea legislaţiei în vigoare în concordanţă cu prevederile prezentei legi;

b) va aduce actele sale normative în concordanţă cu prevederile prezentei legi;

c) va elabora actele normative pentru executarea prezentei legi.

1. La data intrării în vigoare a prezentei legi, Legea energiei regenerabile nr. 160 din 12 iulie 2007 (Monitorul Oficial al Republicii Moldova, 2007, nr. 127–130, art. 550), cu modificările şi completările ulterioare, se abrogă, cu excepția art. 16. pct (1)

**PREŞEDINTELE PARLAMENTULUI Igor CORMAN**

**ANEXA 1**

**TRAIECTORIA ORIENTATIVĂ**

Traiectoria orientativă constă din următoarele ponderi de energie din surse regenerabile, calculate în conformitate cu articolul 7 al prezentei legi.

S2009 + 0,30 (S2020 – S2009), ca o medie pentru perioada de doi ani 2013 - 2014;

S2009 + 0,45 (S2020 – S2009), ca o medie pentru perioada de doi ani 2015 - 2016;

S2009 + 0,65 (S2020 – S2009), ca o medie pentru perioada de doi ani 2017 - 2018,

unde

S2009 = 11.9 %

și

S2020 = 17 %

**ANEXA II**

**Conţinutul de energie pentru combustibilii utilizaţi în transporturi**

|  |  |  |
| --- | --- | --- |
| Combustibili | Conţinut masic de energie (putere calorifică inferioară, MJ/kg) | Conţinut volumic de energie (putere calorifică inferioară, MJ/l) |
| Bioetanol (etanol produs din biomasă) | 27 | 21 |
| Bio-ETBE (etil-terţ-butil-eter produs pe bază de bioetanol) | 36 (din care 37 % din surse regenerabile) | 27 (din care 37 % din surse regenerabile) |
| Biometanol (metanol produs din biomasă, în vederea utilizării ca biocarburant) | 20 | 16 |
| Bio-MTBE (metil-terţ-butil-eter produs pe bază de biometanol) | 35 (din care 22 % din surse regenerabile) | 26 (din care 22 % din surse regenerabile) |
| Bio-DME (dimetileter produs din biomasă, în vederea utilizării ca biocarburant) | 28 | 19 |
| Bio-TAEE (terţiar-amil-etil-eter produs pe bază de bioetanol) | 38 (din care 29 % din surse regenerabile) | 29 (din care 29 % din surse regenerabile) |
| Biobutanol (butanol produs din biomasă, în vederea utilizării ca biocarburant) | 33 | 27 |
| Biomotorină (ester metilic produs din ulei vegetal sau animal, de calitatea motorinei, în vederea utilizării ca biocarburant) | 37 | 33 |
| Motorină Fischer-Tropsch (hidrocarbură sintetică sau amestec de hidrocarburi sintetice produse din biomasă) | 44 | 34 |
| Ulei vegetal hidrotratat (ulei vegetal tratat termochimic cu hidro­  gen) | 44 | 34 |
| Ulei vegetal pur (ulei produs din plante oleaginoase prin presare, extracţie sau procedee comparabile, brut sau rafinat, dar nemodi­ ficat chimic, atunci cînd este compatibil cu tipul de motoare în cauză și cu cerinţele corespunzătoare privind emisiile) | 37 | 34 |
| Biogaz (gaz combustibil produs din biomasă și/sau din fracţia biodegradabilă a deșeurilor, care se poate purifica pentru a obţine calitatea gazelor naturale, în vederea utilizării ca biocarburant sau gaz de lemn) | 50 | — |
| Benzină | 43 | 32 |
| Motorină | 43 | 36 |